Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Тара Концепт ДОО – Скопје, поднесена против Решение на Општина Велес, по предметот Барање за пристап до информации од јавен карактер, на 06.10.2025 година го донесе следното

 **Р Е Ш Е Н И Е**

**1**.Жалбата изјавена од Тара Концепт ДОО – Скопје, поднесена против Решението на Општина Велес бр.26-4251/3 од 18.09.2025 година, заведена во Агенцијата под бр.08-517 на 01.10.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

**2.Решението на Имателот на информации бр.26-4251/3 од 18.09.2025** **година СЕ ПОНИШТУВА.**

 **3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Тара Концепт ДОО – Скопје, како што е наведено во Жалбата, поднело Барање за пристап до информации од јавен карактер до Општина Велес, заведено кај Имателот на информации со бр.26-4251/1 на 01.09.2025 година, со кое побарало по е-маил да му се достави електронски запис од следните информации:

„ – Вкупниот број на правосилни одобренија за градба (високоградба и реконструкција) издадени од страна на Општина Велес во периодот од 01.01.2024 до 01.09.2025;

- Имињата на физичките или правните лица на кои им се издадени овие одобренија;

- Катастарските парцели и адреси на објектите за кои се издадени одобренијата;

- Типот на објект (високоградба, реконструкција, станбен/деловен и сл.)“.

Постапувајќи по ова Барање, Имателот на информации до Барателот доставил Решение бр.26-4251/3 од 18.09.2025 година со кое го Барањето на Барателот „делумно се одбива“. Во образложението на Решението е наведено: „...бараната информација за вкупниот број на правосилни одобренија за градба...издадени од Општина Велес...е информација од јавен карактер и истите се наведени во диспозитивот на ова Решение...информациите кои се однесуваат на имињата на физичките лица или правните лица на кои им се издадени овие одобренија, катастарските парцели и адреси на објектите за кои се издадени одобренијата се информации кои содржат лични податоци чие откривање би значело повреда на заштитата на личните податоци на странките во постапките водени пред Општина Велес, кои се стекнати односно составени за спроведување на управна постапка кај имателот на информации Општина Велес по барања на физички и правни лица до Општина Велес за свои индивидуални и приватни потреби. Ваквите информации не се од јавен карактер односно јавен интерес, имајќи го предвид фактот дека секое одобрение за градење или решение за реконструкција на објект е издадено врз основа на барање со прилог документација која содржи лични податоци за барателот врз основа на кое своите лични индивидуални права и приватни интереси ги остварува во постапка пред надлежниот орган...“. Во прилог на наведеното Решение, до барателот е доставен и Тест на штетност бр.26-4251/2 од 04.09.2025 година, во кој е наведено: „...бидејќи бараните информации содржат лични податоци...и истите се стекнати односно составени за спроведување на управни постапки по барање на физички и правни лица...и се од приватен индивидуален интерес на своја приватна сопственост, се констатира дека давањето на таквите податоци би имало штетни последици за постапките кои што се воделе пред имателот Општина Велес и е во спротивност со Законот за слободен пристап до информации од јавен карактер“.

Незадоволен од наведеното Решение, Барателот на информации поднесе Жалба, заведена во Агенцијата под бр. 08-517 на 01.10.2025 година. Во Жалбата е наведено: „...доставените информации не се целосни и не ги содржат сите побарани детали...не се доставени имињата на физичките и правните лица на кои им се издадени одобренија за градба, ниту катастарските парцели и адресите на објектите...во прилог е доставен тест на штетност кој не е дел од побараните информации и не ги заменува суштинските податоци од барањето...Овие податоци ни се потребни за анализа на урбанистички развој, деловна проценка и истражување на пазарот“.

Агенцијата со електронски допис бр.08-517 од 01.10.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

 Имателот на информации на 02.10.2025 година до Агенцијата по електронски пат достави Одговор на жалба бр.26-4251/5 од 02.10.2025 година, во кој е наведено: „...Неосновани се наводите на жалителот дека таквите информации им се потребни заради анализа на урбанистичкиот развој, деловна проценка и истражување на пазарот, од причина што истиот не докажа дека информациите за личните податоци, локациите и адресите на објектите за кои се издадени овие акти, се од круцијално значење за таквата анализа на урбанистичкиот развој, и дека последиците од давањето на таквите информации не се помали од јавниот интерес и целта на анализата која би се постигнала со таквите информации...имателот на информации Општина Велес не смее преку примена на Законот за слободен пристап до информации од јавен карактер да дава информации кои содржат лични податоци на странки во постапки пред овој орган, со што барателите на информации би остварувале лични, приватни или индивидуални права односно истражувања на пазарот, изготвување на извештаи, анализи...“

 Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, **Решението на Имателот на информации бр.26-4251/3 од 18.09.2025 година го поништи и предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, но, иако донел Решение со кое делумно го одбива пристапот, Имателот на информации правилно не го спровел Тестот на штетност, како задолжителна постапка при одбивање на пристапот.

Согласно член 3 став 1 алинеја 2 од Законот за слободен пристап до информации од јавен карактер „информација од јавен карактер е информација во која било форма што ја создал или со која располага имателот на информацијата согласно со неговите надлежности“.

Агенцијата му укажува на Имателот на информации дека, во конкретниот случај, е должен одново да го разгледа Барањето на Барателот, со тоа што одново треба да утврди дали бараните информации спаѓаат во редот на информации од јавен карактер, или во редот на исклучоците од слободниот пристап до информации. Поконкретно, во случајов треба да се утврди дали бараните податоци кои ги одбива се опфатени со член 10 став 1 алинеја 1, 8, 18, 20, 21 и 22 од Законот за слободен пристап до информации од јавен карактер, или пак спаѓаат во редот на исклучоци од слободниот пристап наведени во член 6 став 1 од истиот Закон.

Во тоој контекст, Агенцијата му укажува на Имателот на информации дека, барање за пристап до информации може да одбие единствено согласно член 6 став 1 од Законот за слободен пристап до информации од јавен карактер, каде таксативно се наброени 5-те исклуци од слободниот пристап до информации од јавен карактер и тоа по спроведен тест на штетност како задолжителна постапка при одбивање на пристапот до бараната информација регулиран во член 3 точка 6 и член 6 став 3 од Законот за слободен пристап до информации од јавен карактер, со кое се утврдува дека со објавувањето на таквата информација последиците врз интересот кој се заштитува се поголеми од јавниот интерес, наведувајќи и прецизирајќи ги притоа штетните последици кои би настапиле со објавувањето на бараните информации.

Притоа, Агенцијата му укажува на Имателот на информации дека е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“. Исто така, согласно одредбата од став (4) од горенаведениот член, ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.

Агенцијата посебно му укажува на Имателот на информации дека со правилно спроведување на Тестот на штетност ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

При повторното постапување по предметното Барање, Имателот на информации е должен одново да го разгледа Барањето и да постапи согласно одредбите од Законот за слободен пристап до информации од јавен карактер, односно по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**